НАРЕДБА

за символите и почетните знаци
за морално стимулиране и признание на физически и юридически лица с особени заслуги към община Чавдар

ГЛАВА ПЪРВА 
ОБЩИ ПОЛОЖЕНИЯ 
Чл.1. С настоящата наредба се урежда: 

• вида, съдържанието и използването на символите, почетните звания и знаци и отличия на община Чавдар; 

• реда и условията за удостояване и връчване на почетните звания и знаци и отличията на община Чавдар. 

Чл.2. Символи на община Чавдар са: 

• Знаме на община Чавдар; 

• Герб на община Чавдар ; 

• Печат;

• Значка на община Чавдар; 

• кметска огърлица; 

• ключ на общината; 

• празник на общината 

Чл.3. Почетни звания и знаци са: 

• почетен гражданин на община Чавдар; 

• почетен знак „ За граждански принос за развитието на общината” в областта на науката и образованието, културата, социалното подпомагане и здравеопазване, икономиката и инфраструктурата, спорта и младежките дейности, както и за проявена особена форма на героизъм при бедствия и аварии и запазване на екологичното равновесие; 

Чл.4. Почетни отличия са: 

• значка; 

• грамота; 

ГЛАВА ВТОРА 
СИМВОЛИ НА ОБЩИНА  ЧАВДАР 

ЗНАМЕ НА ОБЩИНА ЧАВДАР

Чл.5. (1) Знамето е основният и първостепенен символ на общината, изразяващ самоуправлението, демократичността и вярата в общите европейски ценности и постижения на българското гражданско общество.
 (2) Знамето е правоъгълно, представляващо два правоъгълни триъгълника с обща хипотенуза, изработени от два цвята син и зелен, като гербът е поставен в центъра на жълт фонд 

(3) Знамето може да се изработва в различни размери съобразно мястото му на поставяне и носещото тяло. 

Чл.6. (1) Знамето се поставя задължително пред сградата на общинската администрация, кабинетите на кмета, председателя на общинския съвет и заседателните и ритуални зали. То може да се комбинира със знамето на Република България и това на ЕС. 

(2) Знамето може да се поставя и на други сгради с обществено значение
(3) Знамето задължително участва в церемонии по отбелязване на национални празници, празника на общината и чествания на годишнини от събития с изключителна роля в историята на общината. 
Чл. 7. Използването на знамето на община Чавдар в случаи, в които се уронва нейния престиж и съдържа неморални елементи и други, се санкционира съобразно действащото българско законодателство. 

Чл.8. При провеждане на масови мероприятия или изработване на паметни предмети, (албуми, папки и др.) знамето на общината може да се печати върху тях

Чл. 9.  Знамето на община Чавдар не може да се дарява.

ГЕРБ НА ОБЩИНА ЧАВДАР 
Чл.10. (1) Гербът на общината е символ на нейната институционална идентичност, история и традиции, гордост и сила. Връзката на миналото с настоящето и послание към бъдещето и просперитета на общината. 

    (2) Гербът на община Чавдар е задължителен елемент от знамето, почетните знаци и отличия, грамоти, значката. 

Чл.11. (1) Гербът се състои от четири елемента – административната сграда, паметник на загиналите във войните за освобождението на България, общинската гора и обработваемата земя. 

(2) Гербът има следните форми: пластична /релефна/, графична-черно-бяла 

(3) Пластичната /релефна/ форма се използва за изработване на почетните знаци и отличия.  

(4) Графичната форма се поставя върху официални документи – писма, бланки, грамоти, поздравителни адреси служебни карти и указателни табели. 

ПЕЧАТ НА ОБЩИНА ЧАВДАР
Чл.12. (1) Печатът на община Чавдар има кръгла форма

(2) Във външния кръг е изписано община Чавдар, а в центъра - кмет
(3) С официалния печат на общината се подпечатват официални документи, след полагане подписа на кмета на община Чавдар

(4)Броя на печатите на община Чавдар се описват е специален дневник , в който се описват и служителите, при които се съхранява.
(5) при повреда на печат, той се унищожава със заповед на кмета и се съставя протокол.
КМЕТСКА ОГЪРЛИЦА И КЛЮЧ НА ОБЩИНАТА
Чл.13. (1) Кметската огърлица е символ на приемственост и отговорност на местната власт за благото и просперитета на общината. Тя се предава от Кмета на общината при встъпване в длъжност на всеки новоизбран кмет с пожелания за продължаване на добрите европейски практики при управлението и развитието на регионите. 

(2) Кметската огърлица се носи от кмета на всички празнични мероприятия и тържествени сесии на общинския съвет, както и при посрещането на български и чуждестранни официални лица и делегации. 

Чл.14. (1) Ключът на общината е символ, изразяващ съпричастността на притежателят му, неговата отговорност и задължение с грижата на добър стопанин към съгражданите и живота в общността. 

(2) Ключът се изработва от метал и в него могат да бъдат вграждани отделни или всички елементи от герба. 

(3) Ключът се връчва от кмета на новоизбрания кмет при полагане на клетва.

ПРАЗНИК НА ОБЩИНАТА 
Чл.15. (1) Празникът на общината се отбелязва ежегодно първата събота след Великден – „Света Петка”.   

(2) Организацията на празненствата, свързани с празника на общината се ръководят пряко от кмета на общината и се осъществяват с помощта на общинската администрация. 

Чл.16. За финансирането на празника могат да бъдат използвани средства както от бюджета на общината, така и от доброволни дарители. 

ГЛАВА ТРЕТА 
ПОЧЕТНИ ЗВАНИЯ И ЗНАЦИ 
ПОЧЕТЕН ГРАЖДАНИН 

Чл.17. (1) Званието „Почетен гражданин” е израз на признателността на ръководството на общината и обществеността към гражданите, които отговарят на посочените по-долу условия. 
(2) Удостояването със звание „Почетен гражданин” става с решение на Общинския съвет, след направено предложение от следните категории лица: 

• Кметът на общината 

• Председателят на общинският съвет и всеки един общински съветник. 

• Творчески формирования, неправителствени организации и инициативни комитети. 

Чл.18. (1) За удостояване със званието „ Почетен гражданин на община Чавдар”, могат да бъдат предлагани български и чуждестранни граждани които са: 

• като цяло допринесли със своето поведение и действия за нещо от изключителна значимост за развитието на общината; 

• проявили особена форма на героизъм и хуманно поведение при настъпили аварийни ситуации, природни катаклизми или терористични и военни конфликти; 

• други обществени заслуги от особена значимост. 

(2) знакът представлява герба на община Чавдар, обхванат със златист обков, разположен  върху червена основа  
 (3) Към предложението за присъждане на званието се прилагат подробни мотиви съдържащи описание на дейността и заслугите и писменото съгласие на кандидата или неговите наследници. 

 (4) Званието може да се присъжда и посмъртно. 

Чл.19. Носителите на званието „Почетен гражданин на община Чавдар” могат да участват в официални делегации на общината  при посещение в страната и чужбина за сметка на общинския бюджет; канят се като официални гости на всички чествания и празници организирани от общината; 

Чл.20. (1) На удостоените със званието „Почетен гражданин” се връчва: 

• почетна грамота 

• почетен знак с надпис „Почетен гражданин на Община Чавдар”, 
ПОЧЕТЕН ЗНАК „ ЗА ГРАЖДАНСКИ ПРИНОС 

В РАЗВИТИЕТО НА ОБЩИНАТА” 

Чл.21. (1) Почетният знак „ За граждански принос в развитието на общината”, също е израз на признателността на ръководството на общината и обществеността към гражданите, но е с по-ниска степен от този присъждан за почетен гражданин и същият не може да го заменя. 

(2) Той представлява герба на община Чавдар, разположен върху кристал.

(3) С почетен знак „За граждански принос в развитието на общината” се удостояват български или чуждестранни граждани, които с действията и поведението си са допринесли за развитието на града и общината в отделни конкретни сфери: 

• Наука и образование; 

• Култура; 

• Социалното подпомагане и здравеопазване; 

• Икономика; 

• Инфраструктура и регионално развитие 

• Спорт и младежки дейности; 

• Духовно развитие и читалищна дейност; 

• Други;

Чл.22. (1) Редът за одобрение и присъждане на почетен знак „ За граждански принос за развитието на общината” е аналогичен на този, за присъждане званието „почетен гражданин”. Знакът представлява герба на община Чавдар поставен  върху кристал. 

(2) Почетен знак „За граждански принос в развитието на общината” не може да се връчва посмъртно; 

Чл.23 (1) Званията “Почетен гражданин на община Чавдар”  и почетен знак „ За граждански принос за развитието на общината” , се връчват   от кмета на общината или  от председателя на ОбС . 

Чл. 24. (1) Званията са придружени от грамота, в която се оказва поводът за връчването, годината и името на удостоеният и се  записват в книга на почетните граждани на общината, която се води от главен специалист „Връзки с обществеността” и се съхранява в Общински съвет Чавдар. 

 (2) Връчването на званията става на тържествена церемония при провеждането на празненствата за празника на общината или на тържествена сесия на ОбС.

ГЛАВА ЧЕТВЪРТА
ПОЧЕТНИ ОТЛИЧИЯ
ЗНАЧКА

Чл.25. (1) Значката е почетен знак означаващ съпричастност и отговорност на нейният приносител към живота в общността и задължение за активно участие в обществено-политическият, културен, административно-управленски и други сфери на дейност в община Чавдар. 

(2) Видът и размера на значката се изготвят от общинската администрация по предложение на кмета на общината и същите след изработката се съхраняват при секретаря на общината. 

(3) За връчването на значката не се изисква решение на общинския съвет. 

Чл.26. (1)Значката задължително се връчва на: 

• кмета на общината; 

• председателя на общинският съвет и общинските съветници; 

• служителите от общинската администрация; 

Чл.27. (1) Кметът на общината може да връчи значка на: 

• талантливи деца, деятели на спорта и културата; 

• дарители и спомоществователи на общината; 

• управители на търговски дружества и ЕТ на територията на общината; 

• ръководители на ведомства и организации на територията на общината; 

• представители на НПО и граждански сдружения; 

• журналисти отразили обективно и точно живота в общината; 

• други категории лица свързани с развитието и утвърждаването на общината; 

(2) Връчването на значката може да бъде съпроводено с тържествена церемония при отбелязването на годишнини или други празници от местно значение;
ГРАМОТА

Чл. 28. (1) Грамота се издава от името на кмета или председателя на ОбС, във връзка с конкретно събитие.
(2)Тя изразява отличие  - в нея се вписва името на отличения, дата на връчване и мотивите за присъждане . Графичното и цветно оформление на грамотата се одобрява от кмета на общината.
ГЛАВА ПЕТА
ЛИШАВАНЕ ОТ ПОЧЕТНОТО ЗВАНИЕ

Чл.29. Лишава се от присъденото звание “Почетен гражданин” на с.Чавдар лице, което:

1.
След награждаването е осъдено за умишлено престъпление

2.
Има прояви, които грубо нарушават морала и общоприетите норми на поведение и са несъвместими с носенето на почетното звание.

Чл.30. Лишаването от звание “Почетен гражданин” на община  Чавдар става с решение на ОбС по предложение на кмета на общината,  председателя на ОбС или граждани.

Чл.31. Лицата, лишени от почетното звание са длъжни в едномесечен срок след уведомяването да върнат в общината отличието и грамотата, които са получили.

Чл.32. В случаите на чл.16 и чл. 17 името на лицето се заличава в “Почетната книга”, а грамотата се унищожава.

АДМИНИСТРАТИВНО-НАКАЗАТЕЛНИ РАЗПОРЕДБИ

Чл.33.(1) (Изм. с Решение № 164 от Протокол № 18/27.02.2025 г.) За нарушения разпоредбите на настоящата наредба свързани с поругаване или унищожаване на някой от символите на община Чавдар се налагат глоба от 50 до 100 лв. от 25.56 до 51.13 евро, а при повторност от 100 до 300лв. – от 51.13 до 153.39 евро.
(2) Актовете за установяване на административните нарушения се съставят от упълномощени от кмета на общината длъжности лица; 

(3) Наказателните постановления се издават от кмета на общината. 

(4) За неуредените случаи в тази наредба се прилагат разпоредбите на Наредба №1 на общински съвет Чавдар, както и тези на ЗАНН 

ГЛАВА ПЕТА

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Настоящата наредба е приета с Решение № 169 по Протокол № 16 / 21.12.2016г. на ОбС Чавдар  на основание чл.16 и чл.21, ал.2 от ЗМСМА и отменя действащата до сега. 

§ 2. В 30 дневен срок от приемането на наредбата кметът на общината съвместно с общинската администрация привеждат в съответствие всички отличия, звания и символи на общината.

§ 3. Промени по настоящата Наредба могат да бъдат извършени по реда на нейното приемане.
§ 4. Наредбата е актуализирана с Решение № 164 по Протокол № 18 от 27.02.2025 г. на Общински съвет – Чавдар.
